Ríkulegt úrval flugelda var hjá Flugbjörgunarsveitinni á Flugvallarvegi fyrir áramótin . Merkingar um sprengihættu hafa aðeins verið á stærstu kökunum og flutningsumbúðum , en verða eftirleiðis á öllum kökum . mbl.is / Hari Anna Sigríður Einarsdóttir Við héldum að við værum með allt okkar á hreinu þegar flugeldarnir voru orðnir CE-vottaðir en svo var greinilega ekki , segir Jón Ingi Sigvaldason hjá Slysavarnafélaginu Landsbjörg í samtali við mbl.is . Umhverfisstofnun greindi frá því fyrir helgi að engir skoteldar af þeim 25 sem voru skoðaðir í eftirliti stofnunarinnar á milli jóla og nýárs hefðu reynst merktir með fullnægjandi hætti . Samkvæmt reglugerð nr. 415 / 2014 um flokkun , merkingu og umbúðir efna og efnablanda ber að merkja flugelda með hættumerkinu „ sprengifimt “ vegna sprengihættu sem af þeim stafar og þá eiga einnig að vera á umbúðunum staðlaðar hættu - og varnaðarsetningar á íslensku sem lýsa eðli hættunnar , auk leiðbeininga um örugga notkun , geymslu og förgun . Hann segir Slysavarnafélaginu hafa verið bent á þetta í desember og við því hafi verið brugðist með því að láta gera límmiða sem munu fara á allar nýjar kökur og allar eldri kökur . Flugeldar sem seldir eru hjá Landsbjörg hafa verið CE-merktir og nú bætist merkingin um sprengihættu við . Erfitt að fara eftir reglugerð sem maður veit ekki af Hann segir Slysavarnafélagið hafa sett sig í samband við þýska fyrirtækið sem vottar flugelda þess um leið og málið kom upp og fengið þá þau svör að það væri undir hverju landi komið að óska eftir merkingunni . „ Þessi reglugerð er jafn rétthá , en flokkast ekki undir CE-vottun eins skrýtið og það er . Það er hins vegar erfitt að fara eftir reglugerð sem maður veit ekki um og hefur aldrei verið minnst á , “ segir Jón Ingi og kveðst ekki skilja hvers vegna innflytjendum hafi ekki verið bent á þetta fyrir löngu síðan . „ Þetta er samt hlutur sem við bregðumst að sjálfsögðu strax við , “ bætir hann við og segir merkingarnar nú orðnar hluta af gæðakerfi Landsbjargar .